
                             Dərman vasitəsinin istifadəsi üzrə təlimat (xəstələr üçün)


AMOKSİKLAV®2x      1000 mq   örtüklü tabletlər	
AMOKSIKLAV®  2x

Beynəlxalq patentləşdirilməmiş adı: Amoxicillin, clavulanic acid

Tərkibi
Təsiredici maddə:   1 tabletin tərkibində 875 mq amoksisillin (trihidrat şəklində), 125 mq klavulan 
                                turşusu (kalium duzu şəklində) vardır (7:1 nisbətində).
Köməkçi maddələr: kolloidal susuz silisium dioksid, maqnezium stearat, mikrokristallik sellüloza, talk, 
                                 povidon K25, krospovidon A tipi.
Örtük:                      trietilsitrat, hipromelloza, talk, titan dioksid, etilsellüloza, setil spirti, natrium 
                                 laurilfosfat.

Təsviri
Ağ rəngdən krem rəngə qədər, oval,  hər iki tərəfində kəsik olan  örtüklü tabletlərdir.

Farmakoterapevtik qrupu
Yarımsintetik penisillindən və beta-laktamazanın inhibitorundan ibarət kombinəolunmuş preparat.
ATC kodu: J01CR02.

Farmakoloji xüsusiyyətləri
Farmakodinamikası
Amoksisillin peptidoqlikanın – bakteriyaların hüceyrə divarının inteqral komponentinin biosintezi prosesində bir və ya daha çox fermenti (çox zaman penisillin-birləşdirici zülallar adlandırılan) inhibə edən yarımsintetik penisillindir (beta-laktam antibiotik). Peptidoqlikanın sintezinin inhibəsi hüceyrə divarının davamlılığının itirilməsinə gətirib çıxarır ki, bu da adətən hüceyrələrin lizisinə və məhvinə səbəb olur. 
Amoksisillin rezistent bakteriyaların hasil etdiyi beta-laktamazaların təsirindən parçalanır, buna görə də o, bu fermentləri hasil edən mikroorqanizmlərə münasibətdə qeyri-aktivdir. 
Klavulan turşusu quruluşca penisillinlərə oxşar olan beta-laktamdır. O, bəzi beta-laktamazaları dəf edir və beləliklə də, amoksisillinin inaktivləşməsinin qarşısını alır. Klavulan turşusu müstəqil olaraq klinik əhəmiyyətli antibakterial effekt göstərmir.
Minimal dəfedici konsentrasiyadan yüksək konsentrasiyanın saxlanması müddəti (T>MDK) amoksisillinin əsas determinant effektivliyi qəbul edilmişdir.
Bəzi növlərin rezistentliyinin yayılması coğrafi və zaman asılılığı ilə xarakterizə olunur, bununla əlaqədar olaraq terapiyanın başlanmasına qədər antibiotikərezistentliyə görə yerli məlumatları əldə etmək lazımdır (xüsusilə də ağır infeksiya zamanı). Antibiotikə rezistentliyin yerli göstəriciləri infeksiyaların  minimum bəzi tipləri zamanı preparatın məqsədəuyğunluğunu şübhə altına aldıqda kömək üçün müvafiq mütəxəssislərə müraciət etmək lazımdır. 
· Adətən həssas olan növlər
Qrammüsbət aeroblar
Enterococcus faecalis, Gardnerella vaginalis, Staphylococcus aureus (metisillin-həssas ştamlar)£, коаqulaza-mənfi stafilokoklar(metisillin-həssas), Streptococcus agalacticae, Streptococcus pneumoniae1, Streptococcus pyogenes və digər beta-hemolitik streptokoklar, Streptococcus viridans qrupu.
Qrammənfi aeroblar
Capnocytophaga spp., Eikenella corrodens, Haemophilus influenzae2, Moraxella catarrhalis, ---Pasteurella multocida.
Аnaeroblar
Bacteroides fragilis, Fusobacterium nucleatum, Prevotella spp.
· Qazanılmış rezistentliyin inkişafının mümkün olduğu növlər
Qrammüsbət aeroblar
Enterococcus faecium$. 
Qrammənfi aeroblar
Escherichia coli, Klebsiella oxytoca, Klebsiella pneumoniae, Proteus mirabilis, Proteus vulgaris.
· Təbii rezistentliyə malik olan növlər
Qrammənfi aeroblar
Acinetobacter spp., Citrobacter freundii, Enterobacter spp., Legionella pneumophila, Morganela morganii, Providencia spp, Pseudomonas spp., Serratia spp., Stenotrophomonas maltophilia
· Digər mikroorqanizmlər
Chlamydophila pneumoniae, Clamydophila psittaci, Coxiella burnetti, Mycoplasma pneumoniae.

$ Rezistentliyin qazanılmış mexanizminin yoxluğunda təbii orta həssaslıq.
£ Bütün metisillin-rezistent stafilokoklar amoksisillin/klavulan turşusuna qarşı rezistentdirlər.
1 Streptococcus pneumonia-nın penisillin-rezistent ştamları vasitəsilə törənən infeksiyalarını   preparatın bu dərman forması ilə müalicə etmək olmaz.
2 AB-nin bəzi ölkələrində həssaslığı azalmış ştammlar (10%-dən yüksək tezlikdə rast gəlinən) aşkar edilmişdir. 
Farmakokinetikası
Amoksisillin  və klavulan turşusu pH fizioloji səviyyədə olduqda suda tamamilə həll olur. Daxilə  qəbul edildikdən sonra hər iki komponent sürətlə və yaxşı sorulur. 
Daxilə qəbul edildikdə amoksisillin və klavulan turşusunun biomənimsənilməsi təxminən 70%-ə çatır. Plazmada hər iki komponentin konsentrasiyalarının profili analojidir, hər bir maddə üçün pik konsentrasiyaya çatma müddəti (Tmax) təxminən 1 saatdır. 
Sağlam könüllü şəxslər kombinasiya olunmuş preparatı 875 mq/125 mq tabletlər şəklində gündə 2 dəfə acqarına qəbul etdikdə zərdabda maksimal konsentrasiyalar (Cmax) amoksisillin  üçün 11,64±2,78 mkq/ml və klavulan turşusu üçün 2,18±0,99 mkq/ml təşkil etmişdir. Qan zərdabında maksimal konsentrasiyaya çatma müddəti (Tmax) amoksisillin üçün 1,5 saat (diapazon 1,0-2,5) və klavulan turşusu üçün 1,25 saat (diapazon 1,0-2,0) təşkil etmişdir. T1/2 göstəricisinin orta qiyməti amoksisillin  üçün 1,19±0,21 saat və klavulan turşusu üçün 0,96±0,12 saat təşkil etmişdir.
Plazmada klavulan turşusunun ümumi miqdarının təxminən 25%-i və plazmada amoksisillinin ümumi miqdarının 18%-i zülallarla birləşmiş vəziyyətdə yerləşir. 
Venadaxilinə yeridildikdən sonra amoksisillin və klavulan turşusu öd kisəsi, qarın divarı toxumaları, dəri, piy toxuması, əzələ toxuması, sinovial və peritoneal mayelər, öd və irində aşkar edilir. Amoksisillin yalnız az dərəcədə onurğa beyin mayesinə keçir.
Amoksisillin ana südünə keçir. Klavulan turşusunun  izi  ana südündə təyin edilir.
Həm amoksisillin, həm də klavulan turşusu plasentar baryerdən keçir. 
Amoksisillin qismən sidiklə qeyri-aktiv penisillin turşusu formasında başlanğıc dozanın 10-25%-indən böyük olmayan ekvivalent həcmdə xaric edilir. Klavulan turşusu insan orqanizmində intensiv şəkildə metabolizmə uğrayır, sidik və nəcislə, həmçinin verilən nəfəslə karbon qazı şəklində xaric edilir. 
Amoksisillinin əsas xaricolma yolu böyrəklərdir, bununla yanaşı klavulan turşusu orqanizmdən böyrək və böyrəkdənkənar mexanizmlərlə də xaric edilir.
Yaş
Amoksisillinin  yarımxaricolma dövrü üç aylıqdan iki yaşa qədər uşaqlarda, daha böyük yaşlı uşaqlarda və böyük insanlardakı kimidir. Çox kiçik uşaqlarda (o cümlədən vaxtından əvvəl doğulmuş yenidoğulmuşlarda) həyatın ilk həftəsində preparat gündə iki dəfədən tez qəbul edilməməlidir (ekskresiyanın böyrək yolunun yetişməməsi ilə əlaqədar olaraq). Yaşlı xəstələrdə böyrək funksiyasının zəifləməsinin mümkün olması ilə əlaqədar olaraq doza ehtiyatla seçilməli və lazım gəldikdə böyrək funksiyaları müntəzəm qaydada yoxlanılmalıdır 
Böyrəklərin funksiyasının pozulması
Amoksisillinin və klavulan turşusunun ümumi plazma klirensi böyrək funksiyasının zəifləməsinə mütənasib olaraq azalır. Klirensin azalması klavulan turşusuna nisbətən amoksisillin üçün daha aydın təzahür olunmuşdur, belə ki, böyrəklərlə xaric edilən amoksisillinin payı daha yüksəkdir. Böyrək çatışmazlığı zamanı doza elə seçilməlidir ki, klavulan turşusunun adekvat səviyyələrini saxlamaq üçün amoksisillinin həddindən artıq toplanmasına yol verilməsin (“İstifadə qaydası və dozalar” bölməsinə bax).
Qaraciyər çatışmazlığı
Qaraciyər çatışmazlığı olan xəstələrə preparat ehtiyatla təyin edilir və qaraciyər funksiyaları müntəzəm qaydada yoxlanılır. 

İstifadəsinə göstərişlər
Amoksiklav böyüklərdə və uşaqlarda aşağıdakı infeksiyaların müalicəsi üçün göstərişdir.
· Kəskin bakterial sinusit (lazımi şəkildə diaqnozlaşdırılan).
· Kəskin orta otit.
· Xroniki bronxitin kəskinləşməsi (lazımi şəkildə diaqnozlaşdırılan).
· Xəstəxanadankənar pnevmoniya.
· Sistit.
· Pielonefrit.
· Dərinin və yumşaq toxumaların infeksiyaları, əsasən dərialtı hüceyrə toxumasının iltihabı, heyvan dişləməsi və yaraları, yayılmış fleqmona ilə dişin ağır abssesi.
· Sümüklərin və oynaqların infeksiyaları, əsasən osteomielit.

Əks göstərişlər
· Preparatın təsiredici və ya köməkçi maddələrindən hər hansı birinə, həmçinin istənilən penisillinlərə qarşı yüksək həssaslıq.
· Anamnezdə digər beta-laktam preparatlara (məsələn, sefalosporinlər, karbapenemlər və ya monobaktamlar) qarşı sürətli tipli ağır hiperhəssaslıq reaksiyaları (məsələn, anafilaksiya).
· Anamnezdə amoksisillin/klavulan turşusunun qəbul edilməsi fonunda sarılıq və ya qaraciyərin digər pozğunluqları.

Xüsusi göstərişlər və ehtiyat tədbirləri
Antibakterial vasitələrin lazımi istifadəsi üzrə rəsmi rəhbərlikləri nəzərə almaq lazımdır.
Preparatla terapiyaya başlamazdan əvvəl penisillinlər, sefalosporinlər və ya digər beta-laktam preparatlara qarşı həssaslığın yüksəlməsi reaksiyalarını müəyyən etmək üçün hərtərəfli anamnez toplanılmalıdır. 
Penisillinlərlə terapiya fonunda ciddi və bəzən letal hiperhəssaslıq reaksiyaları (anafilaktoid reaksiyalar) müşahidə edilmişdir. Onlar böyük ehtimalla amamnezində penisillinlərə qarşı həssaslığın yüksək olduğu və atopiyalı xəstələrdə inkişaf edir. Allergik reaksiyalar inkişaf etdikdə Amoksiklavla terapiya dayandırılmalı, əvəzində uyğun gələn digər antibakterial preparatlar təyin edilməlidir.
İnfeksiya törədicilərinin amoksisillinə qarşı təsdiq olunmuş həssaslığı zamanı rəsmi rəhbərliklərə uyğun olaraq Amoksiklavdan amoksisillinə keçmə nəzərdən keçirilməlidir. 
Ehtimal edilən törədicilər klavulan turşusunun inhibəedici təsirinə qarşı həssas, beta-laktamazalar vasitəsilə baş verməyən beta-laktam preparatlara qarşı rezistentliyə malik olması riski mövcud olduqdda preparatın bu dərman forması istifadə üçün yararsız hesab olunur. Preparatın bu dərman formasından penisillinə rezistent S.pneumoniae vasitəsilə törənən infeksiyaların müalicəsi üçün istifadə etmək məsləhət görülmür. 
Böyrək funksiyaları pozulmuş və ya yüksək dozalı terapiya alan xəstələrdə qıcolmaların inkişaf etməsi mümkündür (“Əlavə təsirlər” bölməsinə bax). 
İnfeksion mononukleozdan şübhələndikdə Amoksiklavla terapiyadan qaçmaq lazımdır, çünki amoksisillindən istifadə etdikdən sonra göstərilən xəstəlik fonunda qızılcayabənzər səpgilər meydana çıxmışdır. 
Amoksisillinlə müalicə zamanı eyni vaxtda allopurinolun qəbul edilməsi dəri allergik reaksiyalar ehtimalını potensial olaraq artırır.
Amoksiklavın uzun müddət qəbul edilməsi qeyri-həssas mikroorqanizmlərin həddindən artıq çoxalmasına gətirib çıxara bilər. 
Qızdırma və pustulaların əmələ gəlməsi ilə müşayət olunan generalizə olunmuş eritemanın inkişafı kəskin generalizə olunmuş ekzantematoz pustulyozun (KGEP) potensial simptomudur. Bu cür reaksiya Amoksiklavla terapiyanın dayandırılmasını tələb edir və sonradan amoksisillinin qəbulu üçün əks göstərişdir. 
Qaraciyər çatışmazlığı olan xəstələrin müalicəsi ehtiyatla həyata keçirilməlidir. Qaraciyərdə arzuolunmaz hallar əsasən kişilərdə və yaşlı xəstələrdə müşahidə edilmişdir və potensial olaraq uzunmüddətli müalicə ilə bağlı olmuşdur. Bu xoşagəlməz hal çox nadir hallarda uşaqlarda da müşahidə edilmişdir. Xəstələrin bütün qruplarında əlamət və simptomlar adətən müalicə zamanı və ya müalicədən sonra baş verir, lakin bəzi hallarda onlar yalnız terapiya başa çatdıqdan bir neçə həftə sonra təzahür olunurlar. Onlar adətən geridönən xarakter daşıyırlar. Qaraciyərdə ağır, bəzən ölümlə nəticələn arzuolunmaz hallar inkişaf edə bilər. Onlar ciddi əsas xəstəlikləri olan və ya qaraciyəri zədələyə bilən dərman preparatları qəbul edən xəstələr arasında praktiki olaraq həmişə müşahidə olunmuşdur. 
Praktiki olaraq bütün antibakterial preparatlarla, o cümlədən amoksisillinlə terapiya fonunda müşahidə edilən antibiotik-assosiasiya olunmuş kolit hadisələri ağırlığına görə yüngül dərəcədən həyat üçün təhlükəli dərəcəyə qədər dəyişilə bilər. Buna görə də diareyalı xəstələrdə antibiotikoterapiyanın istənilən kursu zamanı və o başa çatdıqdan sonra bu diaqnozu təxmin etmək lazımdır. Antibiotik-assosiasiya olunmuş kolit inkişaf etdikdə Amoksiklavla terapiyanı dərhal dayandırmaq, həkimə müraciət etmək və müvafiq müalicəyə başlamaq lazımdır. Bu vəziyyətdə peristaltikanı dayandıran dərman vasitələrinin qəbulu əks göstərişdir. 
Uzunmüddətli terapiya zamanı müxtəlif orqan sistemlərinin, o cümlədən böyrəklər, qaraciyər və qanyaradıcı orqanların funksiyalarını dövrü olaraq qiymətləndirmək tövsiyə olunur. 
Preparatın qəbul edilməsi fonunda nadir hallarda protrombin müddətinin uzanması qeyd olunmuşdur. Eyni vaxtda antikoaqulyantlar qəbul edildikdə laxtalanma göstəricilərini etibarlı şəkildə yoxlamaq lazımdır. Antikoaqulyasiyanın arzuolunan səviyyəsinə nail olmaq üçün oral antikoaqulyantların dozasının korreksiya edilməsi tələb oluna bilər. 
Böyrək çatışmazlığı olan xəstələrdə çatışmazlığın səviyyəsinə müvafiq olaraq dozada düzəlişlərin edilməsi vacibdir (“İstifadə qaydası və dozalar” bölməsinə bax).
Diurezi zəifləmiş xəstələrdə nadir hallarda kristalluriya müşahidə edilmişdir (əsasən parenteral terapiya fonunda). Amoksisillinlə yüksəkdozalı terapiya zamanı amoksisillin-assosiasiya olunmuş kristalluriya ehtimalını azaltmaq üçün kifayət miqdarda mayenin qəbul edilməsi və diurezə nəzarət edilməsi tövsiyə edilmişdir. Sidik kisəsinə kateter qoyulmuş xəstələrdə onun keçiriciliyini müntəzəm şəkildə yoxlamaq vacibdir.
Amoksisillinlə müalicə zamanı sidikdə qlükozanın səviyyəsini qiymətləndirmək lazım gəldikdə qlükozaoksidaza ilə fermentativ metodlardan istifadə etmək lazımdır, çünki qeyri-fermentativ metodlar bəzən yalançımüsbət nəticələr verir. 
Amoksiklavda klavulan turşusunun olması IgG və albuminin eritrositlərin membranları ilə qeyri-spesifik birləşməsinə səbəb ola bilər ki, bu da Kumbs sınağının yalançı müsbət nəticələnməsinə gətirib çıxara bilər. 
Preparatı qəbul etmiş xəstələrdə Aspergillus-a görə immunferment analizin (İFA) müsbət nəticələri müşahidə edilmişdir. Bu xəstələrdə sonradan Aspergillus etiologiyalı infeksiyaların olmadığı müəyyən edilmişdir. Aspergillus-a görə İFA testi çərçivəsində qeyri-aspergilla polisaxaridləri və polifuranozlarla çarpaz reaksiyalar qeyd olunmuşdur. Amoksiklav qəbul edən xəstələrdə analizlərin müsbət nəticələri ehtiyatla aydınlaşdırılmalı və digər diaqnostik metodlarla təsdiq olunmalıdır.

Digər dərman vasitələri ilə qarşılıqlı təsiri
Oral antikoaqulyantlar
Amoksisillinin təyin olunmuş kursu fonunda asenokumarol və ya varfarinlə dəstəkləyici terapiya alan xəstələrə münasibətdə beynəlxalq normallaşmış nisbətin artması halları təsvir edilmişdir. Preparatların eyni vaxtda təyin edilməsi lazım gəldikdə amoksisillinlə müalicənin əvvəlində və müalicə başa çatdıqdan sonra protrombin müddəti və ya beynəlxalq normallaşmış nisbət diqqətlə yoxlanılmalıdır. Oral antikoaqulyantların dozalarının korreksiyası tələb oluna bilər. 
Metotreksat
Penisillinlər metotreksatın ekskresiyasını azalda bilər ki, bu da toksikliyin artmasına gətirib çıxarır. 
Probenesid
Eyni vaxtda probenesidin qəbul edilməsi tövsiyə olunmur. O, amoksisillinin kanal sekresiyasını azaldır. Probenesidin Amoksiklavla eyni vaxta qəbul edilməsi qanda amoksisillinin (lakin klavulan turşusunun deyil) səviyyəsinin artmasına və onların uzun müddət saxlanmasına gətirib çıxara bilər.
Mikofenolat mofetil
Mikofenolat mofetil qəbul edən xəstələrdə, amoksisillin və klavulan turşusunun peroral qəbuluna başladıqdan sonra, mikofenolat mofetilin növbəti dozasının qəbulundan öncə, aktiv metabolit – mikofenol turşusunun konsentrasiyasının 50% azalması müşahidə olunmuşdur. Növbəti dozanın qəbulundan öncə MFK-nın konsentrasiyasının belə deyişməsi MFK-nın ümumi ekspozisiyasının dəyişməsini ifadə etməyə bilər. Bununla əlaqəli olaraq transplantatın disfunksiyasının klinik əlaməti olmadıqda adətən mikofenolat mofetilin dozasının dəyişməsinə ehtiyac yoxdur. Buna baxmayaraq, belə kombinə olunmuş müalicə zamanı və antibiotikoterapiya bitdikdən bir müddət sonra ciddi tibbi müşahidə zəruridir.

Hamiləlik və laktasiya dövründə istifadəsi
Hamiləlik dövründə preparatdan istifadə üzrə məhdud sayda məlumatlar anadangəlmə anomaliyaların riskinin artdığını göstərmir. Döl qişalarının vaxtından əvvəl cırıldığı qadınlarda amoksisillin /klavulan turşusu ilə profilaktik müalicənin və yenidoğulmuşlarda nekrotik enterokolitin yüksək riski arasında potensial əlaqənin olduğu aşkar edilmişdir. Əgər həkim vacib hesab etmirsə, hamiləlik dövründə preparatdan istifadə edilməməlidir.
Hər iki təsiredici maddə südə keçir (klavulan turşusunun ana südü ilə qidalandırılan uşaqlara təsiri haqqında məlumatlar yoxdur). Ana südü ilə qidalandırılan uşaqlarda diareya və selikli qişalarda göbələk infeksiyasının inkişafı mümkündür və bu, ana südü ilə  qidalandırmanın dayandırılmasını tələb edə bilər. Sensibilizasiyanın (həssaslığın) mümkün olması nəzərə alınmalıdır. Ana südü ilə  qidalandırma dövründə preparatla terapiya müalicə həkimi tərəfindən yalnız fayda və risk nisbəti qiymətləndirildikdən sonra mümkündür. 

Nəqliyyat vasitələrini və digər potensial təhlükəli mexanizmləri idarəetmə qabiliyyətinə təsiri
Nəqliyyat vasitələrini idarə etmə və mexanizmlərlə işləmə qabiliyyətinə təsiri öyrənilməmişdir. Lakin potensial olaraq bu funksiyaların yerinə yetirilməsinə təsir göstərən əlavə effektlərin (məsələn, allergik reaksiyalar, başgicəllənmə, qıcolmalar) inkişafı mümkündür. 

İstifadə  qaydası  və dozası
Daxilə qəbul edilir. Mümkün ola bilən mədə-bağırsaq dözümsüzlüyünü minimuma endirmək və amoksisillin/klavulan turşusunun sorulmasını optimallaşdırmaq üçün preparatı yeməkdən bilavasitə əvvəl qəbul etmək lazımdır.
Dozalar amoksisillin/klavulan turşusunun miqdarını əks etdirir. 
Konkret infeksiyanın müalicəsi üçün dozanın seçilməsi zamanı aşağıdakı amilləri nəzərə almaq lazımdır.
- Ehtimal edilən törədicilər və onların antibakterial preparatlara qarşı mümkün olan həssaslığı.
- İnfeksiyanın ağırlığı və lokalizasiyası.
- Yaş, kütlə və böyrəklərin funksiyaları.
Ehtiyac olduqda preparatın digər dərman formalarının (məsələn, amoksisillinin daha yüksək dozaları ilə və/və ya amoksisillin/klavulan turşusunun dozalarının digər nisbətləri ilə) istifadəsinə baxılır.
Preparat gündə 2 dəfə aşağıda tövsiyə olunan dozada qəbul edildikdə böyüklər və bədən kütləsi > 40 kq uşaqlar 1750 mq amoksisillin/250 mq klavulan turşusu, gündə 3 dəfə qəbul edildikdə isə 2625 mq amoksisillin/375 mq klavulan turşusuna bərabər olan ümumi gündəlik doza qəbul edilmiş olacaqdır. Preparat aşağıda tövsiyə olunan dozada qəbul edildikdə bədən kütləsi < 40 kq uşaqlar 1000-2800 mq amoksisillin/143-400 mq klavulan turşusuna bərabər olan maksimal gündəlik doza qəbul etmiş olacaqlar. Amoksisillinin daha yüksək gündəlik dozası tələb olunarsa, klavulan turşusunun həddindən artıq yüksək dozalarının qəbuluna yol verməmək üçün preparatın digər dərman formasını seçmək tövsiyə olunur.
Terapiyanın davam etmə müddəti müalicəyə qarşı cavab reaksiyası ilə müəyyən olunur. Bəzi infeksiyalar (məsələn, osteomielit) daha uzunmüddətli terapiyanın aparılmasını tələb edir. Müalicənin davam etdirilmə müddəti yenidən baxılmadan 14 gündən çox olmamalıdır (“Xüsusi göstərişlər və ehtiyat tədbirlər” bölməsində uzunmüddətli terapiya haqqında olan məlumata bax).
Böyüklər və ≥40kq olan uşaqlar
Tövsiyə olunan dozalar:
· standart doza (bütün göstərişlər üçün) - gündə iki dəfə bir tablet;
· daha yüksək doza (xüsusilə də orta otit, sinusit, aşağı tənəffüs yollarının və sidikçıxarıcı yolların infeksiyaları kimi infeksiyaların müalicəsi üçün) - bir tablet gündə üç dəfə.
Bədən kütləsi <40 kq olan uşaqlar
Uşaqların müalicəsi üçün tabletlərdən və ya preparatın digər dərman formalarından, məsələn, suspenziyadan istifadə olunur. 6 yaşa qədər uşaqların müalicəsi üçün suspenziyadan istifadə etməyə üstünlük verilir.
Tövsiyə olunan dozalar:
· iki qəbula bölünmüş 25 mq/3,6 mq/kq/gün-dən 45 mq/6,4 mq/kq/gün-ə qədər doza;
· bəzi infeksiyaların müalicəsi zamanı iki qəbula bölünmüş gündə 70 mq/10 mq/kq-a qədər dozanın qəbul edilməsi mümkündür (məsələn, orta otit, sinusit və aşağı tənəffüs yollarının infeksiyaları zamanı).
Aşağıda təqdim olunan cədvəldə bədən kütləsi 25-40 kq olan uşaqlar üçün bir tabletin təyin olunması zamanı qəbul edilən doza göstərilmişdir (mq/kü bəd. küt.)

	Bədən kütləsi (kq)
	40
	35
	30
	25
	Tövsiyyə olunan birdəfəlik doza (mq/kq bəd.küt.) (yuxarıda qeyd olunmuşdur) 

	Amoksisillin (mq/kq bəd.küt.) hər birdəfəlik doza (1 tablet)
	21,9
	25,0
	29,2
	35,0
	12,5-22,5 (35-ə qədər)

	Klavulan turşusu (mq/kq bəd.küt.) hər birdəfəlik doza (1 tablet)
	3,1
	3,6
	4,2
	5,0
	1,8-3,2 (5-ə qədər)



Bədən kütləsi 25 kq-dan az olan uşaqların müalicəsi üçün suspenziya hazırlamaq üçün toz dərman formasından istifadə olunmalıdır.
Yaşlı xəstələr
Dozanın korreksiyası tələb olunmur.
Böyrək funksiyaları pozulmuş xəstələr
Kreatinin klirensi 30 ml/dəqiqədən yüksək olan xəstələrdə dozanın korreksiyası tələb olunmur. 
Amoksiklav 1000 mq-lıq tabletlərdə kreatinin klirensi < 30 ml/dəqiqə olan xəstələrin müalicəsi üçün istifadə olunmur, çünki bu xəstələr üçün preparatın dozasının seçilməsi üzrə tövsiyələr işlənib hazırlanmayıb. 
Qaraciyər funksiyaları pozulmuş xəstələr
Ehtiyatla qəbul edilməlidir. Qaraciyər funksiyaları müntəzəm şəkildə yoxlanmalıdır (“Əks göstərişlər” və “Xüsusi göstərişlər və ehtiyat tədbirlər” bölmələrinə bax). 




Əlavə təsirləri
Əlavə effektlərin inkişaf tezliyini təsnif etmək üçün aşağıdakı kateqoriyalardan istifadə olunur: çox tez-tez (≥ 1/10), tez-tez (≥ 1/100-dən < 1/10 qədər), bəzən (≥ 1/1 000-dən < 1/100-ə qədər), nadir hallarda (≥ 1/10 000-dən < 1/1 000-ə qədər), çox nadir hallarda (< 1/10 000), naməlum tezlikdə.
Preparatın qəbulu zamanı ən tez-tez rast gəlinən arzuolunmaz reaksiyalar: diareya, ürəkbulanma və qusma. 
İnfeksion və parazitar xəstəliklər
Tez-tez: dəri və selikli qişaların kandidozu.
Naməlum tezlikdə: qeyri-həssas mikroorqanizmlərin həddindən artıq inkişaf etməsi. 
Qan və limfa sistemində baş verən pozğunluqlar
Nadir hallarda: geridönən leykopeniya (o cümlədən neytropeniya), trombositopeniya.
Naməlum tezlikdə: geridönən aqranulositoz, hemolitik anemiya, qanaxma müddətinin və protrombin müddətinin uzanması.
İmmun sistemdə baş verən pozğunluqlar
Naməlum tezlikdə: angionevrotik ödem, аnafilaksiya, zərdab xəstəliyinə bənzər sindrom, allergik vaskulit.
Sinir sistemində baş verən pozğunluqlar
Bəzən: başgicəllənmə, baş ağrısı.
Naməlum tezlikdə: geridönən hiperaktivlik, qıcolmalar, aseptik meningit.
Mədə-bağırsaq traktında baş verən pozğunluqlar
Çox tez-tez: diareya.
Tez-tez: ürəkbulanma (çox zaman daxilə yüksək dozaların qəbul edilməsi ilə bağlıdır; preparatı qida qəbulunun əvvəlində qəbul etməklə mədə-bağırsaq reaksiyalarını minimuma endirmək olar), qusma. 
Bəzən: həzm pozğunluğu. 
Naməlum tezlikdə: antibiotik-assosiasiya olunmuş kolit (o cümlədən psevdomembranoz kolit və hemorragik kolit, “Xüsusi göstərişlər və ehtiyat tədbirlər” bölməsinə bax), “qara tüklü” dil.
Qaraciyərdə və ödqovucu yollarda baş verən pozğunluqlar
Bəzən: AST və/və ya ALT səviyyələrinin artması (orta səviyyədə artma beta-laktamlar sinfindən olan antibiotiklərlə müalicə alan xəstələrdə qeyd olunmuşdur, lakin bu müşahidələrin əhəmiyyəti məlum deyil)
Naməlum tezlikdə: hepatit, xolestatik sarılıq (bu arzuolunmaz əlamətlər digər penisillinlər və sefalosporinlərin qəbulu fonunda müşahidə edilmişdir, “Xüsusi göstərişlər və ehtiyat tədbirləri” bölməsinə bax). 
Dəridə və dərialtı toxumalarda baş verən pozğunluqlar
İstənilən dəri allergik reaksiya inkişaf etdikdə müalicə dayandırılmalıdır. 
Bəzən: dəridə səpgilər, qaşınma, övrə.
Nadir hallarda: çoxformalı eritema.
Naməlum tezlikdə: Stivens-Conson sindromu, toksiki epidermal nekroliz, bullez eksfoliativ dermatit, kəskin generalizə olunmuş ekzantematoz pustulyoz, eozinofiliya və sistem simptomlar ilə müşahidə olunan dərman vasitəsinə qarşı reaksiya (DRESS-sindrom).
Böyrəklərdə və sidikqovucu yollarda baş verən pozğunluqlar
Naməlum tezlikdə: interstisial nefrit, kristalluriya. 

Doza həddinin aşılması
Mədə-bağırsaq simptomlarının inkişafı, su-elektrolit balansının pozulması mümkündür. Bəzən böyrək çatışmazlığına gətirib çıxaran amoksisillin-assosiasiya olunmuş kristalluriya halları müşahidə olunmuşdur. 
Böyrək funksiyaları pozulmuş və ya yüksəkdozalı terapiya qəbul edən xəstələrdə qıcolmalar inkişaf edə bilər. 
Əsasən böyük dozaların venadaxilinə yeridilməsindən sonra amoksisillin sidik kateterlərində çökür. Müntəzəm olaraq kateterlərin keçiriciliyini yoxlamaq lazımdır. 
Mədə-bağırsaq simptomlarına qarşı su-elektrolit balansının bərpa edilməsi ilə yanaşı, simptomatik müalicə həyata keçirilə bilər. 
Amoksisillin və klavulan turşusu orqanizmdən hemodializ yolu ilə xaric edilə bilər. 

Buraxılış forması
7 tablet, blisterdə (alüminium folqa/alüminium). 2 blister içlik vərəqə ilə birlikdə karton qutuya qablaşdırılır.

Saxlanma şəraiti 
25C-dən aşağı temperaturda, quru, işıqdan qorumaqla, uşaqların əli çatmayan yerdə saxlamaq lazımdır.

Yararlılıq müddəti
2 il. 
Yararlılıq müddəti bitdikdən sonra  istifadə etmək olmaz.

Aptekdən buraxılma şərti
Resept əsasında buraxılır.

İstehsalçı
Sandoz GmbH.
Biochemiestraße 10, A-6250, Kundl, Austria.

